Document ID: 32014R1171

KOMISJONI MÄÄRUS (EL) nr 1171/2014,
31. oktoober 2014,
millega muudetakse ja parandatakse Euroopa Parlamendi ja nõukogu direktiivi 2007/46/EÜ (millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta) I, III, VI, IX, XI ja XVII lisa
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 5. septembri 2007. aasta direktiivi 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv), (1) eriti selle artikli 39 lõiget 2,
ning arvestades järgmist:
(1)
Direktiiviga 2007/46/EÜ on kehtestatud ühtlustatud raamistik, mis sisaldab uute sõidukitega seotud haldusnorme ja üldisi tehnilisi nõudeid. Direktiiviga 2007/46/EÜ tehti EÜ kogu sõiduki tüübikinnitus kohustuslikuks kõigi sõidukikategooriate jaoks (sealhulgas mitmes komplekteerimisastmes valmistatud sõidukid) vastavalt XIX lisas esitatud ajakavale.
(2)
On vaja täiendada direktiivi 2007/46/EÜ XVII lisa nõudeid menetluse kohta, mida tuleb järgida mitmeastmelise EÜ tüübikinnituse menetluse ajal, et see täielikult toimiks. Direktiivi 2007/46/EÜ I, III ja IX lisa on vaja muuta, et tagada seos mitmes komplekteerimisastmes valmistatud sõidukite eri ehitusetappide vahel.
(3)
Euroopa Parlamendi ja nõukogu määrusega (EÜ) nr 661/2009 (2) on ette nähtud mitme direktiivi kehtetuks tunnistamine ja nende asendamine vastavate ÜRO Euroopa Majanduskomisjoni (UNECE) eeskirjadega. Kuna enamik neist on määrusega (EÜ) nr 661/2009 alates 1. novembrist 2014 kehtetuks tunnistatud, on asjakohane ajakohastada vastavaid kandeid direktiivi 2007/46/EÜ VI lisas.
(4)
On asjakohane parandada direktiivi 2007/46/EÜ IX lisa, et tagada järjepidevus vastavussertifikaatide eri näidistes kasutatud numeratsioonis seoses töökorras sõiduki massi ja sõiduki tegelikku massi käsitlevate kannetega. Lisaks on vaja XI lisas selgitada, et peatoe süsteemid on kohustuslikud ainult M1-kategooria sõidukite puhul.
(5)
Seega tuleks direktiivi 2007/46/EÜ vastavalt muuta.
(6)
Tootjatele on vaja anda piisavalt aega, et nad saaksid kohandada oma sõidukid uute nõuetega, mis käsitlevad mitmeastmelist tüübikinnitusmenetlust, ja muuta vastavussertifikaati, nagu on ette nähtud käesoleva määrusega.
(7)
Käesolevas määruses sätestatud meetmed on kooskõlas mootorsõidukite tehnilise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Direktiivi 2007/46/EÜ I, III, VI, IX ja XI lisa muudetakse käesoleva määruse I lisa kohaselt.
2. Direktiivi 2007/46/EÜ XVII lisa asendatakse käesoleva määruse II lisa tekstiga.
Artikkel 2
Uute sõidukitüüpide tüübikinnitused antakse kooskõlas direktiiviga 2007/46/EÜ, mida on muudetud käesoleva määrusega.
Tootjad annavad kõikide uute sõidukite vastavussertifikaadid välja vastavalt direktiivile 2007/46/EÜ, mida on muudetud käesoleva määrusega.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2016. Seda võib kohaldada enne nimetatud kuupäeva, kui tootja taotleb seda tüübikinnitusasutuselt.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 31. oktoober 2014

Labels: 7
8